SKRIFTLIG FORESPØRGSEL E-0154/01

af Alexandros Alavanos (GUE/NGL) til Kommissionen

(31. januar 2001)

Om: Gnidningsløs funktion af Agenturet for Genopbygning af Balkan

Agenturet for Genopbygning af Balkan har udvidet sine aktiviteter til Serbien og Montenegro. For at agenturet kan klare sine opgaver, er det nødvendigt at oprette nogle centre i Podgorica og Beograd. Kan Kommissionen give oplysninger om planerne med hensyn til personale til disse centre? Hvordan vil ansættelserne komme til at foregå i de to områder, og hvordan vil gennemskueligheden blive sikret?

Hvorfor har Kommissionen foreslået at skære antallet af møder i forvaltningsrådet for det udvalg, der er oprettet i henhold til artikel 10 i forordning 2666/2000(1), ned fra tolv til fire i 2001, selvom arbejdets omfang er blevet mangedoblet på grund af udvidelsen af agenturets beføjelser til de ovennævnte regioner?

(1) EFT L 306 af 7.12.2000, s. 1.

Svar afgivet på Kommissionens vegne af Christopher Patten

(23. marts 2001)

Som det ærede medlem ved, er Det Europæiske Genopbygningsagentur selvstyrende og forvalter selv sine administrative opgaver. Agenturet er i gang med at ansætte de bedst kvalificerede medarbejdere til de operative centre i Beograd og Podgorica, som skal gennemføre Fællesskabets bistandsprogrammer i området. De fleste stillinger til de to centre har været offentliggjort i den internationale presse og på Kommissionens og agenturets websteder.

Direktøren for Det Europæiske Genopbygningsagentur underretter regelmæssigt agenturets direktion, der består af repræsentanter

for Kommissionen og medlemsstaterne, om antallet af ansatte og ansættelsesprocedurerne. De seneste oplysninger om ansættelsessituationen blev fremlagt på direktionsmødet i Thessaloniki den 15. december 2000, hvor en ny oversigt over ansættelser blev godkendt (33 internationalt ansatte og 61 lokalt ansatte til Beograd og 7 internationalt ansatte og 10 lokalt ansatte til Podgorica).

Artikel 10 i Rådets forordning (EF) nr. 2666/2000 af 5. december 2000 om bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien samt om ophævelse af forordning (EF) nr. 1628/96 og om ændring af forordning (EØF) nr. 3906/89 og forordning (EØF) nr. 1360/90 og af afgørelse 97/256/EF og afgørelse 1999/311/EF gælder ikke agenturets direktion, men CARDS-Udvalget, der blev nedsat i forbindelse med CARDS-programmet. Kommissionen har fastlagt antallet af direktionsmøder på baggrund af principperne i artikel 4, stk. 9, i Rådets forordning nr. 2667/2000 om Det Europæiske Genopbygningsagentur(1), hvoraf det fremgår, at formanden indkalder direktionen til møde, når det er påkrævet og mindst én gang pr. kvartal. Forordningen blev vedtaget af Rådet, som var enig med Kommissionen i, at det ville være mere effektivt for direktionen at mødes hvert kvartal i stedet for en gang om måneden.

Da Kommissionen imidlertid er formand for agenturets direktion, kan den indkalde til flere møder eller afholde møder af længere varighed, hvis det er nødvendigt på grund af arbejdsbyrden eller andet. Formanden indkalder også til møde, hvis agenturets direktør eller mindst et simpelt flertal af dets medlemmer anmoder derom.

(1) EFT L 306 af 7.12.2000.